  Майя Бывальцева Ижкар тӧролэн интыужез понна вожвылъяськонэ 14 адями куриськон сётӥз. Карен кивалтыны мылкыд карисьёслэсь ужкагазъёссэс кутон туннэ, 28-тӥ куартолэзе, йылпумъяськиз. Удмуртилэн шоркарезлы тӧроез быръёнъя конкурсэ пыриськисьёслэн лыдметсы муниципал кылдытэтлэн нимлыко сайтаз шараямын. Олег Овчинников — «Гюнтер-Иж» огазеяськонысь вузкаронъя ёзэтлэн кивалтӥсезлэн воштӥсез (Ижкар); Алексей Ялунин — адвокат, Удмуртиысь адвокатъёслэн нимысьтыз коллегизы (Ижкар); Рамиль Ямилов — «Контора» огазеяськонлэн кивалтӥсез (Сарапул); Владимир Чепкасов — нимаз ужбергатӥсь (Глазкар); Ольга Гуленок — пенсионерка (Ижкар); Олег Гарин — Ижысь Кар думалэн тӧроез (Ижкар); Лилия Данилова — нимаз ужбергатӥсь (Москва улосвыл); Роман Альчиков — «Управляющая компания «Строительно-монтажное предприятие — 184» огазеяськонлэн кивалтӥсезлэн воштӥсез (Татарстан, Агрыз); Кирилл Кондаков — А. А. Волков нимо «Белкамнефть» огазеяськонысь валтӥсь инженер (Ижкар); Константин Сунцов — «Арсенал» огазеяськонлэн кивалтӥсез (Ижкар); Ренат Хайруллин — «Россгострах» компанилэн Татарстан Элькунъя филиалысьтыз кивалтӥсьлэн воштӥсез (Татарстан, Казань); Михаил Савельев — «Митра» ассоциация, Кивалтӥсьёслэн кенешсылэн тӧроез (Ижкар); Михаил Черемных — «Гуманитарный лицей» дышетсконнилэн кивалтӥсез (Ижкар); Максим Тенсин — Россиысь калык возёсъя но кун службая академилэн (РАНХиГС) Ижкарысь филиалэзлэн кивалтӥсезлэн воштӥсез (Ижкар). Ачиз конкурс 8-тӥ инвожое ортчоз, кандидатъёс Ижкарез азинтонъя программаосынызы тодматозы. Удмуртилэн шоркарезлы выль тӧроез Карлэн нуналэзлы, 12-тӥ инвожолы, бырйыны чаклало. Тодэ вайытом, 10-тӥ куартолэзе Ижкар дума карлэн азьвыл тӧроезлэсь Юрий Тюринлэсь отставказэ кутӥз. 3-тӥ куартолэзе со ас мылкыд каремезъя интыужысьтыз кошкон сярысь куриськон гожтӥз. Али муниципалитетлэн кивалтӥсезлэсь ужзэ быдэсъя Сергей Задорожный, со Ижкар администрацилэн тӧроезлэн нырысетӥ воштӥсез вал. Тегъёс: Политика Ижкар быръёнъёс Удмуртия муниципалтӧрлыкъёс  